Document ID: 32007R0225

REGULAMENTUL (CE) NR. 225/2007 AL COMISIEI
din 1 martie 2007
privind acordarea unui sprijin în favoarea restructurării și a reconversiei prevăzute de Regulamentul (CE) nr. 1493/1999 al Consiliului pentru anul de recoltă 2006-2007
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1493/1999 al Consiliului din 17 mai 1999 privind organizarea comună a pieței vitivinicole (1), în special articolul 80 litera (b),
întrucât:
(1)
Articolul 13 alineatul (3) din Regulamentul (CE) nr. 1493/1999 prevede că în regiunile ținând de obiectivul 1, conform Regulamentului (CE) nr. 1260/1999 al Consiliului din 21 iunie 1999 de stabilire a dispozițiilor generale privind fondurile structurale (2), participarea Comunității la finanțarea costurilor restructurării și reconversiei poate atinge 75 %.
(2)
Regulamentul (CE) nr. 1260/1999 a fost abrogat de Regulamentul (CE) nr. 1083/2006 al Consiliului din 11 iulie 2006 de stabilire a anumitor dispoziții generale privind Fondul European de Dezvoltare Regională, Fondul Social European și Fondul de Coeziune și de abrogare a Regulamentului (CE) nr. 1260/1999 (3). În conformitate cu articolul 3 alineatul (1) din Regulamentul (CE) nr. 1260/1999, regiunile aflate sub incidența obiectivului 1 sunt regiuni care corespund nivelului II din Nomenclatorul unităților teritoriale de statistică (NUTS II), al căror PIB pe cap de locuitor, măsurat pe baza standardelor de putere de cumpărare, este mai mic de 75 % din media comunitară. În conformitate cu articolul 5 alineatul (1) din Regulamentul (CE) nr. 1083/2006, aceste regiuni sunt eligibile pentru finanțarea din fondurile structurale în temeiul obiectivului de convergență. Unele regiuni care nu se află sub incidența obiectivului 1 nu intră sub incidența obiectivului de convergență.
(3)
Acest lucru determină apariția unor probleme practice în cazul aplicării planurilor de restructurare și reconversie pregătite și aprobate pentru perioada de recoltare 2006-2007, în regiunile ținând de obiectivul 1, în conformitate cu Regulamentul (CE) nr. 1260/1999 și care nu mai sunt eligibile pentru finanțarea din fondurile structurale în temeiul obiectivului de convergență prevăzut de Regulamentul (CE) nr. 1083/2006. Este greu să se facă distincție, în cadrul unui singur an financiar, între plățile eligibile pentru diferite rate din contribuția financiară a Comunității. Prin urmare, este necesar să se acorde prelungirea perioadei de aplicare a articolului 13 alineatul (3) din Regulamentul (CE) nr. 1493/1999 în regiunile ținând de obiectivul 1, pentru anul de recoltă 2006-2007.
(4)
Măsurile prevăzute de prezentul regulament sunt în conformitate cu avizul Comitetului de gestionare a vinului,
ADOPTĂ PREZENTUL REGULAMENT:
Articolul 1
Articolul 13 alineatul (3) din Regulamentul (CE) nr. 1439/1999 se aplică în regiunile ținând cont de obiectivul 1, pentru anul de recoltă 2006-2007, în conformitate cu Regulamentul (CE) nr. 1260/1999.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 1 martie 2007.

Labels: 19
6